Taste of Brass

Taste of Brass je slovenský orchester interpretujúci hudbu 60. a 70. rokov minulého storočia. Orchester sa vyznačuje výhradne živým prevedením skladieb vo vlastných aranžmánoch. Nadväzuje tak na tradíciu orchestrov, ako Tanečný orchester československého rozhlasu, či James Last Orchestra. Taste of Brass funguje od roku 2014, v roku 2015 nahral debutový album Taste of Brass s výberom prevažne inštrumentálnej hudby z filmov, či seriálov.

 História 
Orchester vznikol koncom roka 2014, tvorili ho prevažne študenti Konzervatória v Bratislave. Orchester vznikol vo svojom pôvodnom 8 člennom obsadení najmä kvôli potrebe oživiť hudbu 60. a 70. rokov minulého storočia v kompletne živom prevedení. Orchester Taste of Brass koncertne debutoval v roku 2015. Neskôr svoje obsadenie rozšíril až na 15 členov, čo reflektovalo narastajúce interpretačné požiadavky vo vzťahu k náročnejším aranžmánom. Po pozitívnej odozve sa dostala do pozornosti orchestra požiadavka po debutovom albume. Ten bol produkovaný počas roka 2015, jeho uvedenie prebehlo v spolupráci s RTVS.

Koncom roka 2016 Taste of Brass účinkoval ako sprievodný orchester živého prenosu RTVS Hodina deťom, kde doprevádzal interpretov ako Hex, Sima Martausová a ďalší.

V roku 2018 orchester začal s produkciou nového albumu Taste of Brass Vol.2. Ten bol 30. novembra 2018 odprezentovaný koncertom spojeným s nahrávkou vo Veľkom koncertnom štúdiu Slovenského rozhlasu. Do života ho uviedol nestor slovenskej populárnej hudby, hudobný skladateľ Pavol Zelenay.

Od roku 2019 orchester sprevádzal podujatie „Kantiléna Karola Duchoňa“, ktorý sa koná v jeho rodnej Galante. V roku 2023 Taste of Brass vystúpil na rakúskom festivale Woodstock der Blasmusik, ktorý navštívilo 80 000 divákov. V roku 2025 začal orchester spolu s vokálnou skupinou Fragile účinkovať v relácii STVR „Sieň slávy“.

 Umelecké zameranie 
Orchester Taste of Brass vo svojej tvorbe pripomína odkaz veľkých tanečných orchestrov, ako Tanečný orchester československého rozhlasu, James Last Orchestra, Herba Alperta & Tijuana Brass a iných. Taste of Brass sa celkovo prezentuje menej náročným žánrom hudby, ktorý bol v 60. rokoch nazývaný ako easy listening. Orchester okrem vlastnej tvorby interpretuje najmä vlastné aranžmány svetovo populárnych skladieb, či slovenské piesne známe zo súťaže Bratislavská lýra. Taste of Brass sa tiež venuje interpretácii filmovej hudby, skladieb zo seriálov a piesní známych z televíznej obrazovky. V roku 2018 začal Taste of Brass spolupracovať s popredným slovenským skladateľom a aranžérom Pavlom Zelenayom, ktorý pre orchester upravil svoju skladbu „Učiteľ samby“. Po odprezentovaní albumu Taste of Brass Vol.2 s orchestrom nadviazal spoluprácu aj známy slovenský skladateľ Ali Brezovský. V súčasnosti sa orchester prezentuje skladbami, ktoré pochádzajú čisto z pera československých autorov a snaží sa o renesanciu veľkých orchestrálnych foriem v populárnej hudbe.

 Obsadenie 
 David Krajčí - band leader, dirigent, aranžér, trúbka
 Karin Hübnerová - flauta 
 Anton Jendek - trúbka 
 Jan Marciš - trúbka 
 Marián Vlado - trúbka
 Eva Husseinová - pozauna 
 Igor Kuzma - pozauna 
 Andrej Horváth - pozauna 
 Matej Vrábel - klavír 
 Tibor Seidl - gitara 
 Andrej Palacka - perkusie, melodické bicie nástroje
 Martin Kapusník - basgitara
 Doc. Peter Čaniga - bicie
 Martin Hutta - spev
 Kristína Vančová - spev

 Diskografia 
 Taste of Brass – 2015
 Taste of Brass vol.2 – 2018

 Referencie 
 https://hudba.zoznam.sk/spravy/23-11-2018-orchester-taste-of-brass-vydava-novy-album-sprevadza-ho-singel-ding-a-dong/
 https://www.gregi.net/clanky/orchester-taste-of-brass-vydava-novy-album-pribudol-k-nemu-aj-debutovy-videoklip/
 http://www.konzervatorium.sk/taste-of-brass-orchestra/
 https://www.rtvs.sk/televizia/archiv/12868/113400
 https://www.youtube.com/watch?v=WZZE4hs6IDA
 https://spectator.sme.sk/c/20203173/foreigners-events-in-bratislava.html#taste%20of%20b

 Externé odkazy 
 Oficiálna stránka

Kategória:Orchestre na Slovensku